Nasionale Weermag is 'n verleentheid by Olimpiese Spele vir Militêre Magte | SAUK.co.za - Nuus.info
Die Suid-Afrikaanse Nasionale Weermag is een van 39 wat hierdie maand deelneem aan die 2018 National Army Games in Rusland – dit word beskryf as die "Olimpiese Spele vir Militêre Magte."
Die lande kompeteer teen mekaar in 28 items, waarvan die "tenkresies" die gunsteling is. Die tenkoperateurs moet 'n hinderniswedren, wat verskeie hindernisse soos motorwrakke, loopgrawe, kort draaie en steiltes insluit, binne 'n gegewe tyd voltooi.
18 lande het hieraan deelgeneem. Azerbaidjan kon daarin slaag om eerste te kom met minder as 26 minute. Suid-Afrika was heel laaste met meer as 57 minute. Inderdaad het selfs Zimbabwe beter gevaar deur die baan in 54 minute baas te raak. Die gemiddelde tyd van die 18 deelnemers was 31 min, 17 sekondes.
Die verskoning wat aangevoer is, is dat die Suid-Afrikaners genoodsaak was om deel te neem in 'n geleende Russiese tenk wat aan hulle onbekend is. Dit verklaar egter nog nie dat hulle tot dusvêr die kas sleep in die ander items ook nie!
'n Mens dink met heimwee terug aan die jare toe die Suid-Afrikaanse weermag van wêreldgehalte was en jy wonder wie draai vanoggend die vinnigste in sy graf – Die Groot Krokodil of genl. Magnus Malan?
Nouja, soos wat adv Jurg Prinsloo gisteraand lakonies opmerk: "Het julle gehoor van die voorval waar 'n vrouesoldaat onlangs by Loatla 'n paar mede-soldate doodgeskiet het met 'n Oerlikon-lugafweerkanon? Die ondersoek daarna het bevind dat daar tegniese probleme was met die kanon. Dis in Switserland vervaardig…."